|  |  |
| --- | --- |
|  | **Bestyrelsens beretning 2023-2024**  **Generalforsamling d. 9.maj 2024** |

I samarbejde med Grundejerforeningen Brinks Klit afholdt vi 23.juni 2023 - traditionen tro - **Skt.Hans-arrangement** ved legepladsen på Sandvejen. Vi var pålagt afbrændingsforbud pga tørke og vejret var ikke særlig godt – Begge dele udfordrende for et Skt.Hans-arrangement.

Alligevel blev det hele vellykket og ca. 60 personer deltog.

Steen Hildebrandt, Peter Hermansensvej 31 holdt en rigtig god båltale og der var lejlighed til godt sommersamvær folk imellem.

**---**

**Naturplejen i vores friarealer** har i 2023 omfattet

* Klipning af de udlagte stier.
* Etablering af sti fra Tjørneklitten til Sandvejen.
* Rydning af primært selvsåede birk og hybenroser med motorsav og buskrydder.
* Klipning i efteråret med grønthøster, som muliggør fjernelse af den afklippede vegetation, således at det afklippede ikke komposterer og danner næringsstoffer.

Vi arbejder på at genskabe den oprindelige næringsfattige jordbund. Derved fremmer vi vækstmulighederne for f.eks. lyng, som kun trives i næringsfattig jord. Vi har i 2023 set en tilvækst af lyng på vores arealer, men det er en langvarig proces. Der har i 2023 været en fin bestand af plettet gøgeurt (orkideeart).

**---**

Bestyrelsen har i årets løb fulgt de **hastigheds-dæmpende tiltag,** der forrige år blev lavet **i vores sommerhusområde**. Dette er sket i et samarbejde med Grundejerforeningen Brinks Klit og Grundejerforeningen Kjul (foreningen beliggende øst for Sandklitten). Senest er tilføjet en ny 20 km´s tavle på Peter Hermansensvej ud for Baltsersensvejs udmunding mod nord.

Bestyrelsen har dog ikke et klart billede af, om de omtalte tiltag har den ønskede effekt – altså at bilister kører med lavere hastighed og max. 20 km/t. Vi vil følge udviklingen og samtidig opfordre medlemmer til at henvende sig til os med kommentarer og forslag. Vi vil arbejde videre med at skabe en god trafikkultur i vores sommerhusområde!

Foreningen indgår stadig i et samarbejde med Grundejerforeningen Brinks Klit om **trafikreguleringer på den nordlige del af Kjulvej** - ned mod nedkørslen til stranden. Også her er ønsket at bilernes hastighed dæmpes og at der etableres reguleringer, som - i højere grad end nu - beskytter fodgængere og cyklister. Bestyrelsen oplever, at fremdriften i projektet går l a n g s o m! I skrivende stund afventer vi en trafiktælling på Kjulvej. Vi er blevet lovet, at den vil blive gennemført i den kommende sommer. Derefter forventer vi, at der bliver truffet afgørelse om, hvad der kommer til at ske på Kjulvej.

**---**

Bestyrelsen indgår fortsat i et samarbejde med andre grundejerforeninger og andre interessenter i Tannisbugten vedrørende Hirtshals Havns planer for en ny stor havneudvidelse.

For **Kystsikringsgruppen – som vi kalder den – er fokus på beskyttelse af kyststrækningen øst for Hirtshals Havn mod erosion og deraf følgende kysttilbagetrækning.**

I gruppen er der enighed om, at der er en klar sammenhæng mellem Hirtshals Havns udvidelser ud i havet og så den kysterosion, der er sket og fortsat sker på vores kyststrækning.

Vores klare mål er, at Hirtshals Havn/Hjørring Kommune kompenserer (by-passer) det sediment, som naturligt bør strømme fra syd og mod øst/nord i Tannisbugten, men som ved Hirtshals Havns gentagne udvidelser mod nord - forhindres i passere. Aktuelt er det planen at den nye nordlige dækmole skal forlænges til dobbeltlængde – i alt over 900 meter!

Vi støtter os som gruppe til eksperter inden for kystdynamik m.v. bl.a. fra Aalborg Universitet.

Hirtshals Havn er ved at få færdiggjort den lovpligtige VVM- redegørelse, som er en af forudsætningerne for at få godkendt den nye havneudvidelse. Kystsikringsgruppen har via aktindsigt fået adgang til en delrapport *”Hirtshals Havn – udvidelse mod nord. Indvirkning på kystudvikling. Rambøll, Januar 2024”*. Til jeres videre orientering er denne rapport lagt op på kjul-strand.dk.

Konklusionerne i delrapporten peger - efter vores opfattelse - klart og tydeligt på, at havneudvidelsen har stor negativ indvirkning på kystudviklingen øst for havnen.

Kystsikringsgruppen er derfor i skrivende stund i færd med at få aftalt møder med henholdsvis direktionen fra Hirtshals Havn og borgmester m.fl. fra Hjørring Kommune. Dels for at styrke dialog og samarbejde, dels for at få kommune og havn til at påtage sig ansvar for at forhindre erosion og ødelæggelse af den helt unikke kyststrækning Kjul Strand er. Hvis disse møder når at blive afholdt inden generalforsamlingen, vil vi ved den lejlighed orientere mere om situationen.

**---**

Hjørring Kommune og Kystdirektoratet introducerede i efteråret 2023 et forsøg, hvor besøgende på kommunens strande inviteres til at tage fotos, der viser udviklingen på kysten. Det er ideen, at der over tid skal indsamles foto, som gør det muligt at følge en kyststrækningens udvikling over tid.

Forsøget læner sig op af appen **CoastSnap** og det er her fotografen skal oploade sine fotos til en database.

Bestyrelsen synes at CoastSnap er et godt projekt. Vi tror at mange grundejere i et sommerhusområde med en CoastSnapper i nærheden, vil tage fotos.

På Hjørring Kommunes kyststrækning er der i den 5 årige forsøgsperiode opsat 5 fotostationer; 4 stationer syd for og 1 station i Tversted øst for Hirtshals.

Vi har i flere omgange rettet henvendelse til Hjørring Kommune for at få etableret en fotostation på vores egen kyststrækning. Vi synes der er en skæv fordeling af stationer, og vi mener desuden, at det er særdeles relevant, at udviklingen på vores kyst – umiddelbart øst for havnen – følges nøje i de kommende år. Dette ikke mindst i betragtning af den ventede store og omfattende udvidelse af Hirtshals Havn.

I skrivende stund har vi aftalt møde med Hjørring Kommune og vi har en forventning om, at vi får etableret et lokalt spot-punkt, hvor dem af os, der har lyst til at være med, kan tage fotos – henholdsvis i en bestemt retning ind mod havnen og tilsvarende i østlig retning.

Hvis vi har nyt om sagen, vil vi orientere jer mere på generalforsamlingen.

Det er naturligvis helt frivilligt, om man ønsker at bidrage med fotos.

**---**

I samarbejde med Grundejerforeningen Brinks Klit afholdt vi d. 30.marts 2024 **Strandrensedag** på Kjul-stranden. Ca 30 personer fra grundejerforeningerne deltog i arrangementet. Der blev indsamlet skrald på stranden – og folk hyggede sig på kryds og tværs. Formiddagen sluttede ved ishuset med hjemmelavede frikadeller og kartoffelsalat – leveret af Louisa og Michael, der driver Kjul Strands fine nye ishus.

Kjul Strand d. 18.april 2024

På bestyrelsens vegne

*Keld Virenfeldt*

*Formand, Grundejerforeningen Sandklitten*.